Overvaal: Engelssprekende leerders kry elders plek | Maroela Media
Panyaza Lesufi, LUR vir onderwys in Gauteng, praat met die media (17 Januarie 2018). Foto: ANA
Panyaza Lesufi, LUR vir onderwys in Gauteng, het Woensdag gesê die 55 Engelssprekende leerders wat by Hoërskool Overvaal in Vereeniging weggewys is, is by Riverside High School, net 15 km daarvandaan, toegelaat.
"Ons het besluit om hulle in een gebied te akkommodeer terwyl ons steeds die regsuitdagings van hierdie saak bestudeer. Nadat ons mekaar oortuig het, het ons besluit om die kinders by hierdie spesifieke skool te akkommodeer," het Lesufi aan joernaliste op die eerste skooldag van die jaar gesê.
"Ons wou net hierheen kom om deur die distriksdirekteur ingelig te word dat alles dienooreenkomstig gedoen is. Ons wou ook 'n gevoel kry of die kinders geïntegreer is."
Lesufi het gesê hy het aan die provinsiale onderwysbeamptes benadruk dat die 55 leerders nie anders as die ander leerders by die skool behandel moet word nie.
"Ons wil nie hê hierdie kinders moet as kinders van [Hoërskool] Overvaal behandel word nie. Hulle is kinders van Suid-Afrikaners en moet as sodanig by die klasse geïntegreer word. Hulle moet nie hulle eie klas hê asof hulle deel van 'n dieretuin is nie. Hulle moet deel van die hele stelsel wees," het Lesufi gesê.
Minstens twee mense is vanoggend beseer en tien is in hegtenis geneem buite Hoërskool Overvaal in Vereeniging. Foto: Twitter via @Jonisayi
Lesufi het gesê dit sou beter gewees het indien die kinders by Hoërskool Overvaal toegelaat geword het omdat dit die skool naaste aan hul huise is. Hy het gesê die daaglikse pendel na Riverside High School sal nadelig vir die ouers wees.
'n Betoging buite Hoërskool Overvaal het vandag gewelddadig geraak, tot so 'n mate dat polisiebeamptes skokgranate en rubberkoeëls moet afvuur om die skare uiteen te jaag. Die betoging hou verband met 'n hooggeregshofuitspraak vroeër die week toe die hof beslis het dat die Gautengse departement van onderwys nie Hoërskool Overvaal kan dwing om die 55 Engelssprekende leerders by die skool in te neem nie.
Maroela Media het vroeër berig die skool het aangevoer hy het nie plek vir nog leerders of die nodige hulpbronne om Engelssprekende leerders te onderrig nie. Lesufi het kort nadat die uitspraak gelewer is gesê die departement sal teen die hofuitspraak appelleer.
Tien mense is tydens die betoging in hegtenis geneem.
Ag asseblief – hy wou moeilikheid maak – soos ook gebeur het – kla die mens aan en kry klaar.
So die skole naaste aan my is engels. Hulle moet dan my afrikaans sprekende kinders ook akkomodeer. Hoekom moet ek dan verder ry om my kind in haar taal te laat onderrig?
Hy het dit onaangenaam vir al die nuwe graad 1tjies in die skool – wit en swart en bruin gemaak en ook vir hulle ouers.